
Az elővásárlási jog, mint a földforgalom alakító joga

A moratórium meghosszabbított időszakának lejártát követően a magyar jogalkotónak figyelembe kellett venni az Uniós csatlakozási szerződésben vállalt kötelezettségeket és azzal összhangban kellett az új földforgalmi törvényt létrehoznia. A meghosszabbított átmeneti időszak lejártával azonban nem szűnt annak a veszélye, hogy egy földpiaci nyitás esetén „spekulatív földvásárlási célpont lenne” Magyarország, ami sértené a nemzeti érdekeket. A szabályozás kidolgozása során olyan problémákra kellett választ találni, mint a tagállami állampolgárok termőföld megszerzésének diszkriminációmentessége, a zsebszerződések létrejöttének megakadályozása, vagy a befektetési célú földszerzés kizárása.
Erre tekintettel született meg az a döntés, hogy szigorítják a földtulajdonszerzés rendszerét, amelynek következtében a korlátozások köre a magyar állampolgárokra is kiterjedő hatállyal bővült. E korlátok között továbbra is kiemelt szerep jut a földtörvény által alapított az elővásárlási jognak, amelynek elemzése jelen dolgozatom tárgya.



